**A FÖLDRAJZI ÁRUJELZŐK OLTALMA**

1. **A földrajzi árujelzők fogalma, rendeltetése, Tartalma**

Magyarország hagyományosan gazdag magas minőséget képviselő és jó hírnévnek örvendő mezőgazdasági, élelmiszeripari, valamint kézművesipari termékekben, emellett a hazai gazdaságban az említett iparágakhoz szorosan kapcsolódó bortermelés is különösen nagy jelentőséggel bír. Erre tekintettel fontos érdek fűződik ahhoz, hogy a kiváló minőségű, meghatározott földrajzi területhez, régióhoz kapcsolódó termékek oltalmát hatékony fellépést biztosító modern jogi eszközök és jogintézmények garantálják.

Az iparjogvédelmi szabályozás rendszerén belül alapvetően a földrajziárujelző-oltalom az, amely – a termékek minőségi jellemzői és származási területük között bizonyíthatóan fennálló kapcsolatot elismerve – hozzájárul a minőség és a hagyományok megőrzéséhez, továbbá elősegíti a különböző áruk minőségét és eredetét érintő széles körű fogyasztói tájékoztatást.

A földrajzi árujelzők olyan megjelölések, amelyek egyföldrajzi megnevezésttartalmaznak (vagy egyértelműen egy meghatározott földrajzi területre utalnak), és amelyekhez többlet-jelentéstartalom járul – egyfelől a hozzájuk kötődő termékek, másfelől pedig az érintett termékek valamely tulajdonsága, minősége vagy hírneve és a megjelölés által felhívott földrajzi terület közötti kapcsolat révén. Fontos megjegyezni, hogy a földrajzi árujelzőktől eltérően az egyszerű származásjelzések („Made in EU”, „product of China”) csupán egy adott termék földrajzi eredetének feltüntetését szolgálják anélkül, hogy utalnának az áru bizonyos sajátosságaira, vagy minőségére. Az ilyen jelzések – amennyiben a valóságnak megfelelnek – bárki által szabadon használhatók.

A földrajziárujelző-oltalom lényege és célja, hogy a meghatározott területen termelők számára az adott földrajzi terület, táj, helység megjelölésének használatára kizárólagos jogokat adjon, ezáltal ösztönözze a megbízható eredetű, minőségű, a többi terméktől egyértelműen megkülönböztethető jelzéssel ellátott termékek eljutását a fogyasztókhoz. A földrajzi árujelzők a fogyasztói termékválasztásban is fontos szerepet töltenek be azáltal, hogy a termékek eredetéről – közvetett módon azok minőségéről – világos és tömör tájékoztatást nyújtanak.

A földrajzi árujelzőkhöz kapcsolódó iparjogvédelmi oltalom kollektív jogosultságot eredményez, mivel a földrajzi árujelző használatára az érintett termékeket a megjelölés szerinti földrajzi területen (adott esetben a termékleírásban meghatározott követelményeknek megfelelően) előállító, illetve feldolgozó személyek valamennyien jogosultak. Fontos azonban, hogy a földrajziárujelző-oltalomból eredő kizárólagos jogokat csak az említett személyi körbe tartozók gyakorolhatják, így az oltalom alatt álló földrajzi árujelző használatára engedély (licencia) nem adható, és az oltalom átruházása is értelemszerűen kizárt.

A földrajzi árujelzők kizárólagos használatára vonatkozó jog magában foglalja a földrajzi árujelzőt jogosulatlanul használók elleni fellépés lehetőségét is. A jogosulatlan használat jelentheti az oltalom alatt álló földrajzi árujelzőnek nem az adott földrajzi területről származó termékeken való használatát, illetve – ahol az ún. termékleírás az oltalom előfeltételét képezi – a megjelölés olyan termékeken való használatát, amelyeket nem a hatáskörrel rendelkező hatóság által jóváhagyott termékleírásnak megfelelően állítottak elő. Fontos megjegyezni, hogy a hatályos szabályozás szerint jogosulatlannak minősül az oltalom alatt álló földrajzi árujelző használata, a földrajzi árujelzőre való bármilyen utalás vagy annak utánzása akkor is, ha az érintett földrajzi név megjelenítése mellett azt is egyértelművé teszik, hogy a termék nem erről a területről származik (pl. „jellegű”, „típusú”, „-szerű” kitételek alkalmazásával). A termékekhez kapcsolódó csomagolóanyagon vagy dokumentáción nem szabad feltüntetni továbbá semmilyen olyan megjelölést, amely a termék származására nézve – a földrajzi árujelzővel visszaélve – a termék eredetéről megtévesztő benyomást közvetít, és tartózkodni kell minden olyan kereskedelmi gyakorlattól, amely a termék valódi eredetére nézve téves képzeteket kelthet a fogyasztókban.

1. **A földrajzi árujelzők kapcsolata a védjegyekkel**

A földrajzi árujelzők oltalmának jogpolitikai indokai részben eltérnek az árujelzők másik nagy iparjogvédelmi kategóriáját képező védjegyek oltalmának rendeltetésétől; az előbbiek esetében a minőségi garancia, a fogyasztóvédelem, a kulturális megőrzés és a helyi közösségek támogatása legalább olyan fontos szerepet játszik, mint az oltalom versenyeszközkéntvaló felhasználása vagy a termék eredetének megjelölése.

Bár a földrajzi árujelzők és a védjegyek azonos módon az áruk azonosítását szolgáló árujelzőknek minősülnek, a két oltalmi formához kapcsolódó jogosultságok tekintetében eltérések mutatkoznak, lévén, hogy a védjegyoltalom garantálta, egyedül a védjegyjogosultat megillető kizárólagos jogokkal szemben a földrajzi árujelzők oltalma – a fentiekben kifejtettek szerint – kollektív jogosultságot eredményez. Ez indokolja azt is, hogy a földrajzi árujelzőkről vezetett lajstrom nem tartalmazza az egyes jogosultak nevét és elérhetőségét, hiszen ezek nem nevesíthetők úgy, mint a védjegyek jogosultjai.

További eltérés, hogy míg a védjegyoltalom jogosultja a védjegyét bármikor másra átruházhatja, illetőleg a védjegy használatára másnak bármikor engedélyt adhat, a földrajziárujelző-oltalom átruházására, illetőleg használatának átengedésére – az oltalom természetéből adódóan – nincs lehetőség.

Szemben a védjegyoltalommal, a földrajzi árujelzők oltalma – ha a hatáskörrel rendelkező hatóság engedélyezte – határozatlan ideig áll fenn, azaz nem függ egy bizonyos idő leteltétől, és nem kell a fenntartásáért vagy megújításáért díjat sem fizetni. Az oltalom alatt álló földrajzi árujelző törlésére azonban van lehetőség.

A védjegyek és a földrajzi árujelzők konfliktusa általában az utóbbiak számára kedvező eredménnyel kerül feloldásra. Ez alól kivételt jelent az a ritka eset, amikor egy földrajzi árujelző lajstromozásának az jelenti akadályát, hogy egy korábbi védjegy hírnevére és hosszú ideje tartó használatára tekintettel éppen a földrajzi árujelző használata lenne megtévesztő az érintett termékek származása vonatkozásában. Egyebekben még a jóhiszeműen bejelentett korábbi védjegyek sem képeznek lajstromozást kizáró okot a velük ütköző földrajzi árujelzőkkel összefüggésben; ilyen esetekben a jog általában a két megjelölés együttélését teszi lehetővé. Ugyanakkor, ha egy földrajzi árujelzőt már lajstromoztak, a későbbi ütköző védjegybejelentéseket el kell utasítani, tekintettel arra, hogy az oltalom alatt álló földrajzi árujelzők hivatalból vizsgálandó feltétlen kizáró okot jelentenek a védjegyek lajstromozásával szemben. Annak megállapításakor, hogy a védjegyként lajstromoztatni kívánt megjelölés ütközik-e a földrajzi árujelzővel, az árujegyzék és a földrajzi árujelzőhöz kapcsolódó termék közötti hasonlóságot, valamint az oltalom terjedelme kapcsán fent elmondottakat kell figyelembe venni. Alapvető érdek, hogy ne részesülhessenek védjegyoltalomban az olyan termékek árujelzői, amelyek nem a jelzett területről származnak.

Amennyiben például a nemzeti védjegybejelentés földrajzi árujelzőt tartalmaz, a Szellemi Tulajdon Nemzeti Hivatala (a továbbiakban: SZTNH) gyakorlatában a fent kifejtettek a következőképpen alakulnak. Az SZTNH a feltétlen kizáró ok észlelését követően hivatalból nyilatkozattételre hívja fel a védjegybejelentőt azzal, hogy a lajstromozni kért megjelölés nem részesíthető védjegyoltalomban, mert az lajstromozott földrajzi árujelzőt tartalmaz. A védjegyoltalom megadására akkor kerülhet sor, ha a bejelentő az árujegyzéket az adott áruosztályban megfelelően szűkíti (például a „Tokaj” eredetmegjelölést tartalmazó védjegybejelentés árujegyzékét a 33. osztályban „Tokaj eredetmegjelölés termékleírásának megfelelő borok” árukra, vagy a „Gouda” földrajzi árujelzőt tartalmazó védjegybejelentés árujegyzékét a 29. osztályban „Gouda földrajzi árujelző területéről származó, a termékleírásának megfelelően előállított sajtokra”). Amennyiben az adott földrajzi árujelzőhöz vagy eredetmegjelöléshez nem tartozik termékleírás, úgy a területi korlátozás fogadható el (például Herend eredetmegjelölés területéről származó porcelán áruk).

1. **A földrajzi árujelzők Típusai**

A földrajzi árujelzők oltalmi struktúrája igen összetett képet mutat. Az egyes oltalmi rendszerek között nem csupán elnevezésbeli és fogalmi eltérések mutatkoznak, hanem az oltalom alá eső termékek köre is változó.

A nemzetközi jog, az Európai Unió joga és a nemzeti jogszabályok a földrajzi árujelzők átfogó kategóriáját különböző kifejezésekkel és meghatározásokkal árnyalják, amelyekből a legfontosabbak a következők.

a) A Kereskedelmi Világszervezet (WTO) tagjai számára a TRIPS-megállapodás[[1]](#footnote-1) írja elő, hogy a földrajzi árujelzőknek (geographical indications) milyen minimális szintű oltalmat kell biztosítaniuk. A megállapodás a földrajzi árujelzőket a valamely tag területéről, vidékéről vagy helységéből származó olyan termékre vonatkozó megjelölésként definiálja, amelynek meghatározott minőségét, hírnevét vagy egyéb jellemzőit lényegében a földrajzi eredet határozza meg.

 Az általános minimumszintet a fogyasztók megtévesztésére alkalmas olyan megjelölések elleni fellépés lehetősége jelenti, amelyek a termékek tényleges származási helyétől eltérő eredetet sugallnak, illetve amelyek tisztességtelen versenycselekményt valósítanak meg.

 A TRIPS-megállapodás ugyanakkor nem határozza meg, hogy a részes feleknek milyen jogi eszközökkel kell mindezt biztosítaniuk, ezért nem is minden tag működtet rájuk nézve sui generis (önálló) rendszert: van, ahol az együttes vagy tanúsító védjegyekre vonatkozó szabályok keretein belül teremtik meg/biztosítják a földrajzi árujelzők oltalmát (pl. az USA-ban vagy Ausztráliában).

b) Az uniós jog által meghatározott földrajzi árujelzők – a termékek és a földrajzi terület közötti kapcsolat erősségétől függően – kétféle kategóriát képeznek, amelyekhez kétfajta színes ábrás logó használatának a lehetősége is kapcsolódik. Az oltalom alatt álló eredetmegjelölések (protected designations of origin) esetében a termékek lényegében vagy kizárólag a megjelölésben szereplő földrajzi terület (régió, hely vagy kivételes esetben ország) által nyújtott környezetnek köszönhetik minőségüket vagy különleges jellemzőiket, és az előállítás és a feldolgozás minden lépése az adott területen kell, hogy történjen.
Az oltalom alatt álló földrajzi jelzések (protected geographical indications) esetén a termék valamely tulajdonsága vagy hírneve a földrajzi származásnak tulajdonítható, és az előállítás és feldolgozás valamely lépésének az adott területen kell történnie.

c) A Szellemi Tulajdon Világszervezete (WIPO) által működtetett nemzetközi lajstromozási rendszerben oltalmat élvező eredetmegjelölésről (appellations of origin) a Lisszaboni Megállapodás[[2]](#footnote-2) rendelkezik, amely az eredetmegjelölés fogalmát a TRIPS-megállapodásban használt földrajzi árujelző definíciótól részben eltérően határozza meg. A Lisszaboni Megállapodás értelmében ugyanis a földrajzi névvel megjelölt termék minőségét vagy jellegét a földrajzi környezetnek kell kizárólag vagy lényegében meghatároznia, beleértve a természeti és az emberi tényezőket is.

d) Nemzeti jogunk – a közösségi normák szabályozási megoldásait leképezve – a földrajzi árujelzők kétféle kategóriáját különbözteti meg: az eredetmegjelöléseket és a földrajzi jelzéseket. Az oltalom alatt álló eredetmegjelölések esetében a termékek lényegében vagy kizárólag a megjelölésben szereplő földrajzi terület (régió, hely vagy kivételes esetben ország) által nyújtott környezetnek – beleértve a természeti és emberi tényezőket – köszönhetik minőségüket vagy különleges jellemzőiket, és az előállítás és a feldolgozás minden lépése az adott területen kell, hogy történjen. Az oltalom alatt álló földrajzi jelzések esetén a termék valamely tulajdonsága vagy hírneve a földrajzi származásnak tulajdonítható, és az előállítás és feldolgozás valamely lépésének az adott területen kell történnie. A lényeges különbség az eredetmegjelölés és a földrajzi jelzés között abban áll, hogy míg az előbbinél közvetlen és elválaszthatatlan kapcsolatnak kell lennie a termék minősége, tulajdonságai és a földrajzi környezet között, az utóbbinál ez a kapcsolat esetleges. A földrajzi jelzéssel ellátott termék ugyanis köszönheti hírnevét, tulajdonságait a földrajzi környezetnek, függetlenül a természeti és emberi tényezőktől, melyek az előállítás során közrehatottak. Az egymással kölcsönhatásban lévő oltalmi rendszerek egyszerűsített struktúráját és azoknak az egyes terméktípusokhoz való viszonyát az alábbi táblázat szemlélteti:

|  |  |  |  |
| --- | --- | --- | --- |
|  | **Uniós (közösségi) oltalom** | **Nemzeti oltalom** | **Nemzetközi oltalom\*** |
| **Mezőgazdasági termékek és élelmiszerek** | kizárólagos (1151/2012/EU rendelet) | EU tagállamokban nem tartható fenn | Lisszaboni Megállapodás (a 28 részes államban) |
| **Szőlészeti és borászati termékek, ízesített borok** | kizárólagos (1308/2013/EU rendelet, 251/2014/EU rendelet) | EU tagállamokban nem tartható fenn | Lisszaboni Megállapodás (a 28 részes államban) |
| **Szeszes italok** | párhuzamos (110/2008/EK rendelet) | párhuzamos (110/2008/EK rendelet) az uniós (és nemzetközi) oltalom alapját képezi | Lisszaboni Megállapodás (a 28 részes államban) |
| **Nem-mezőgazdasági termékek** | nincs | sui generis rendszer vagy bizonyos tagállamokban tanúsító/ együttes védjegyek útján | Lisszaboni Megállapodás (a 28 részes államban) |

\*Nemzetközi oltalom részét képezik továbbá az államok között fennálló bilaterális megállapodások. Magyarországon jelenleg 2 ilyen megállapodás van hatályban**:** a Magyar Népköztársaság és a Svájci Államszövetség között létrejött, a származási jelzések, eredetmegjelölések és egyéb földrajzi megjelölések oltalmáról szóló szerződés (kihirdette az 1981. évi 27. törvényerejű rendelet), valamint a Magyar Népköztársaság és a Portugál Köztársaság Kormányai között létrejött, a származási jelzések, eredetmegjelölések és egyéb földrajzi megnevezések oltalmáról szóló Megállapodás (kihirdette a 49/1986. (XI. 12.) MT rendelet).

**3.1. A földrajzi árujelzők oltalmának típusai az európai unióban**

Az Európai Unióban az élelmiszerek és a mezőgazdasági termékek, valamint a szőlészeti és borászati termékek földrajzi árujelzőire nézve kizárólagos oltalmi rendszer működik. Az oltalom megszerzése kétlépcsős eljárásban történik. A földrajzi árujelző által kijelölt területen termelő csoportosulások kérelmet, valamint részletes, az uniós követelményeknek megfelelő termékleírást nyújtanak be a tagállam kijelölt hatóságához (ez Magyarországon az agrárpolitikáért felelős miniszter). A miniszter – az esetleges iparjogvédelmi konfliktusokat a szellemi tulajdonért felelős hatósággal tisztázva[[3]](#footnote-3) – közzéteszi a kérelmet, amelynek nyomán meghatározott határidőn belül harmadik személyek részéről kifogás nyújtható be a kérelem kedvező elbírálása ellen. Ha az oltalom alá helyezni kívánt megjelölés megfelel a 3.b) pontban ismertetett definíciók egyikének, illetve nem tekinthető az általa megjelölt termékek ún. fajtanevének (azaz egy terméktípus szokásos megnevezésének, amely földrajzi nevet tartalmaz ugyan, de már nem köti a terméket a név által jelölt eredethez), valamint nem ütközik növény- és állatfajták nevével vagy jó hírnevet élvező védjegyekkel, az esetlegesen beérkezett kifogás pedig alaptalannak bizonyult, és a termékleírás is megfelel a követelményeknek, a nemzeti hatóság továbbítja a kérelmet az Európai Bizottsághoz. Az eljárás második szakaszában az Európai Bizottság – a kérelemnek az Európai Unió hivatalos lapjában való meghirdetésével – lefolytatja az uniós szintű kifogásolási eljárást, amelynek során más tagállamok (illetve az ottani érdekelt személyek) léphetnek fel a megjelölés uniós oltalomban részesítésével szemben. A kérelemről a végső döntést az Európai Bizottság hozza meg, bejegyezve az eredetmegjelölést vagy a földrajzi jelzést az oltalom alatt álló földrajzi árujelzők uniós nyilvántartásába. Az oltalom alatt álló földrajzi árujelzőket a mezőgazdasági termékek esetében a DOOR adatbázis, szőlészeti, borászati termékek esetében pedig az e-Bacchus adatbázis tartalmazza. Mindkét nyilvántartás online érhető el az Európai Bizottság honlapjáról.

A szeszes italok földrajzi árujelzőinek oltalma más logika szerint működik: az uniós oltalom iránti kérelmet a tagállamok nyújthatják beaz Európai Bizottsághoz – de csak akkor, ha az adott földrajzi árujelző az adott tagállamban nemzeti oltalom alatt áll. A nemzeti oltalom megszerzése iránti kérelmet – és a termékleírást – Magyarországon a Szellemi Tulajdon Nemzeti Hivatalánál kell benyújtani, amely az agrárpolitikáért felelős miniszter egyetértése esetén részesíti oltalomban a kérdéses megjelölést.

**3.2. A nemzeti oltalom alatt álló földrajzi árujelzők**

A földrajzi árujelzők oltalmára a magyar jog is sui generis rendszert működtet, szinte teljes mértékben leképezve az eredetmegjelölések és a földrajzi jelzések fent ismertetett kategóriáit. A hazai szabályok által biztosított nemzeti oltalmat azonban – az uniós jog rendelkezéseiből következően – csak ipari, kézműipari termékekre (pl. csipke, acélpenge) és szeszes italokra vonatkozó földrajzi árujelzőkre lehet megszerezni, az élelmiszerek, a mezőgazdasági termékek, a borok és az ízesített borok „eredetvédelmi” megjelölései csak az uniós rendszerekben részesülhetnek oltalomban.

A nemzeti földrajziárujelző-oltalmi bejelentést az SZTNH bírálja el a védjegyek és a földrajzi árujelzők oltalmáról szóló 1997. évi XI. törvény (a továbbiakban: Vt.) 113. §-ában meghatározott speciális eljárás keretében. Az SZTNH a megjelölést akkor lajstromozza földrajzi árujelzőként, ha a bejelentés megfelel a törvényben előírt feltételeknek, és a megjelölés nincs kizárva az oltalomból. Az oltalomból való kizártság eseteit, azaz a lajstromozást kizáró okokat a Vt. 105-106. §-ai határozzák meg. A Vt. 105. §-ában meghatározott feltétlen kizáró ok vizsgálata kiemelkedő jelentőségű a lajstromozási eljárásban, mivel az SZTNH-nak– a nemzetközi jogi normák előírásaira is tekintettel – kiemelt figyelmet kell fordítania arra, hogy az olyan megjelölések, amelyek a kereskedelmi forgalomban egy adott termék szokásos elnevezésé váltak, ne részesülhessenek földrajziárujelző-oltalomban. A fogyasztók számára ugyanis a „fajtanévvé”, azaz a termék szokásos nevévé vált megjelölés – még ha az érintett termékek eredetileg a név által felidézett területről származtak is, sőt, egy részüket még ma is ott állítják elő – már nem a termék földrajzi származását jelöli, hanem inkább annak fajtáját vagy típusát írja le (példaként a bécsi szeletet vagy a linzert szokás említeni). Fontos ugyanakkor az is, hogy a lajstromozást követően egy megjelölés nem válhat szokásos elnevezéssé, azaz az oltalom „védőernyőt” jelent az ellen, hogy egy földrajzi nevet tartalmazó kifejezés egy terméktípus általános megnevezésévé váljon.

Kiemelendő, hogy magyar nemzeti földrajziárujelző-oltalom külföldi személyeket csak nemzetközi szerződés vagy viszonosság esetén illethet meg.[[4]](#footnote-4)

**3.3. A lisszaboni megállapodás**

Az eredetmegjelölések nemzetközi oltalmát a WIPO keretei között működő Lisszaboni Megállapodás alapján lehet igényelni. A nemzetközi lajstromozást az eredetmegjelölés által meghatározott származási ország hatóságai kezdeményezhetik a WIPO Nemzetközi Irodájánál, ha az adott országban a megjelölés oltalom alatt áll.

A származási országon kívüli részes államoknak a nemzetközi lajstromozásról szóló értesítést követő egy éven belül van lehetőségük arra, hogy olyan értelmű nyilatkozatot tegyenek, miszerint – valamilyen lajstromozást kizáró ok alapján – nem áll módjukban az adott megjelölés oltalmát biztosítani. Ez ellen az érdekeltek az elutasítást közlő állam jogorvoslati fórumait vehetik igénybe.

A nemzetközi lajstromozás magas szintű (fogyasztói észleléstől független) oltalmat eredményez a 28 szerződő államban, és amíg a megjelölés a származási országban oltalmat élvez, addig a többi szerződő államban sem válhat fajtanévvé, illetve – határidőben tett elutasító nyilatkozat hiányában – nem veszítheti el az oltalmat. A nemzetközi lajstromozásból fakadó oltalomhoz azonban nem kapcsolódik termékleírás, és a hozzá fűződő hatósági jogérvényesítés tekintetében is csak minimum követelményeket határoz meg a Lisszaboni Megállapodás: a részes államoknak nem kell az ellenőrző hatóságok számára fellépési kötelezettséget előírniuk, elegendő a perindítás lehetőségét biztosítani. Magyarországon a törvényi szabályozás kimondja, hogy a nemzetközi lajstromozással ugyanolyan oltalom keletkezik, mint az SZTNH által történt nemzeti lajstromozás alapján – feltéve, hogy az SZTNH az oltalmat a rendelkezésre álló határidőn belül nem utasítja el, vagy az elutasítást nem vonja vissza.

A Lisszaboni Megállapodás hatályos szövegének felülvizsgálatára irányuló nemzetközi törekvések célja elsősorban az, hogy valamennyi földrajzi árujelző számára (tehát az eredetmegjelöléseken kívüli földrajzi árujelzők számára is) nyitva álló olyan nemzetközi lajstromozási rendszer kerüljön kiépítésre, amelyhez a jövőben kormányközi szervezetek (mint pl. az Európai Unió) is csatlakozhatnak. A felülvizsgálat emellett célként tűzte ki a határon átnyúló területeket érintő földrajzi árujelzők oltalmát biztosító rendelkezések kidolgozását is.

**3.4. A földrajzi árujelzők oltalma a bilaterális megállapodásokban**

A földrajzi árujelzők oltalma a gyakorlatban nem csupán a jogosultak érdekeit szolgáló, magánjogi jogintézményként funkcionál: a megjelölés által azonosított földrajzi területnek „otthont adó” országok zöme (illetve az EU) a földrajzi árujelzőket mintegy a nemzeti vagyon részeként, „közös kultúrkincsként” kezeli. Ennek jegyében jogosulatlan használatuk megakadályozását közfeladatnak tekinti, és a harmadik országokban való oltalomszerzés érdekében kész diplomáciai lépéseket is tenni, azaz a „saját” földrajzi árujelzői külföldi oltalmát – anélkül, hogy a jogosultaknak ehhez külön eljárási lépéseket kellene tenniük – kereskedelmi (vagy speciális, ennek szentelt) megállapodások útján biztosítani.

Ennek eredményeképpen a földrajzi árujelzők nem csupán nemzeti, uniós vagy nemzetközi lajstromozással kerülhetnek oltalom alá, de olyan nemzetközi megállapodások alapjánis, amelyek erről kifejezetten rendelkeznek. Ezekben az esetekben az oltalom előfeltételeit, az érintett földrajzi árujelzőket, az oltalom szintjét és terjedelmét, illetve a jogérvényesítés alapkérdéseit az egyes megállapodások rendezik.

Tekintettel arra, hogy az EU-ban egyes termékkörök vonatkozásában a földrajzi árujelzők oltalma uniós szinten szabályozott, az EUa külkapcsolatok szintjén is él hatásköreivel, és a harmadik országokkal kötött kereskedelmi megállapodásaiban ezen országok meghatározott földrajzi árujelzőit uniós oltalomban részesíti, amiért cserébe egyes uniós földrajzi árujelzők a partnerországban szintén oltalom alá kerülnek.

A földrajzi árujelzők oltalmára vonatkozó uniós szabályok a tagállamok önálló szerződéskötési mozgásterét szűkítik ugyan, de elméletileg nem kizárható, hogy az uniós tagállamok az uniós szabályozás alá nem eső – tehát nem mezőgazdasági – termékek földrajzi árujelzőit harmadik országokkal kötött kétoldalú nemzetközi megállapodásokkal helyezzék oltalom alá.

FORRÁSOK

* **dr. Jókúti András: A földrajzi árujelzők oltalma.** A védjegytörvény magyarázata. HVG-ORAC Lap- és Könyvkiadó Kft., Budapest 2014.
* **dr. Jókúti András: A földrajzi árujelzők oltalma.** Iparjogvédelem. Szellemi Tulajdon Nemzeti Hivatala, Budapest 2012.
* **Lontai Endre-Faludi Gábor-Gyertyánfy Péter-Vékás Gusztáv: Magyar Polgári jog. Szellemi Alkotások Joga.** Eötvös József Könyvkiadó, Budapest 2008.
* **Indokolás** a védjegyek és a földrajzi árujelzők oltalmáról szóló törvényjavaslathoz

**HIVATKOZOTT JOGSZABÁLYOK**

* A védjegyek és a földrajzi árujelzők oltalmáról szóló **1997. évi XI. törvény**
* Megállapodás a szellemi tulajdon kereskedelmi vonatkozásairól [aMarrakesh-i Egyezmény 1. C) melléklete] (kihirdette az **1998. évi IX. törvény**)
* Az eredetmegjelölések oltalmára és nemzetközi lajstromozására vonatkozó Lisszaboni Megállapodás (kihirdette az **1982. évi 1. törvényerejű rendelet**)
* **Az Európai Parlament és a Tanács 1151/2012/EU rendelete** a mezőgazdasági termékek és az élelmiszerek minőségrendszereiről
* **Az Európai Parlament és a Tanács 1308/2013/EU rendelete** a mezőgazdasági termékpiacok közös szervezésének létrehozásáról, és a 922/72/EGK, a 234/79/EK, az 1037/2001/EK és az 1234/2007/EK tanácsi rendelet hatályon kívül helyezéséről
* **Az Európai Parlament és a Tanács 110/2008/EK rendelete**  a szeszes italok meghatározásáról, megnevezéséről, kiszereléséről, címkézéséről és a földrajzi árujelzőinek oltalmáról, valamint a 1576/89/EK tanácsi rendelet hatályon kívül helyezéséről
* **Az Európai Parlament és a Tanács 251/2014/EU rendelete** az ízesített borászati termékek meghatározásáról, megnevezéséről, kiszereléséről, jelöléséről és földrajzi árujelzőinek oltalmáról és az 1601/91/EGK tanácsi rendelet hatályon kívül helyezéséről
* A Magyar Népköztársaság és a Svájci Államszövetség között létrejött, a származási jelzések, eredetmegjelölések és egyéb földrajzi megjelölések oltalmáról szóló szerződés kihirdetéséről szóló **1981. évi 27. törvényerejű rendelet**
* A Magyar Népköztársaság és a Portugál Köztársaság Kormányai között létrejött, a származási jelzések, eredetmegjelölések és egyéb földrajzi megnevezések oltalmáról szóló Megállapodás kihirdetéséről szóló **49/1986. (XI. 12.) MT rendelet**
1. Megállapodás a szellemi tulajdon kereskedelmi vonatkozásairól [aMarrakesh-i Egyezmény 1. C) melléklete] (kihirdette az 1998. évi IX. törvény) [↑](#footnote-ref-1)
2. Az eredetmegjelölések oltalmára és nemzetközi lajstromozására vonatkozó Lisszaboni Megállapodás (kihirdette az 1982. évi 1. törvényerejű rendelet) [↑](#footnote-ref-2)
3. Vt. 116/A. § (7)-(8) bekezdés [↑](#footnote-ref-3)
4. Előbbire példa a már hivatkozott TRIPS-megállapodás, illetőleg az eredetmegjelölések nemzetközi lajstromozásának lehetőségét megteremtő Lisszaboni Megállapodás, a viszonosság fennállására nézve pedig az SZTNH elnökének állásfoglalása az irányadó. [↑](#footnote-ref-4)